Bojana Vunturišević, Marčelo, Ana and The Changes, Detour, Porto Morto, Ljubičice i Turisti samo su neki od ukupno 38 izvođača koji će nastupiti na petom izdanju Indirekt Showcase festivala.

Indirekt će biti održan od 2. do 4. oktobra u deset prostora u Beogradu među kojima su Elektropionir, Beogradski market, Sprat, SubBeerni centar, Dom omladine Beograda, Božidarac, Polet, Yugovinil i klubu Knap, uz dodatne tajne koncerte na tajnoj lokaciji. Kao poseban program održaće se i Indirekt Konferencija koja će ugostiti preko 40 predavača iz celog sveta.

Festival će 2. oktobra otvoriti hrvatski sastav Detour uz podršku švedskog sastava Tiny Fighter. Istog dana u Spratu nastupaju Ilija And The Gemini, zatim Weird Fishes i Manu. Novina u odnosu na prethodna izdanja Indirekt Showcase festivala je Label Night u klubu Knap, gde će izdavači predstaviti svoje bendove i izdanja, pa će se tako prve večeri predstaviti Jelena Andonović, Kika i Harlekin.

Drugog dana, 3. oktobra očekuju nas Bojana Vunturišević i Frau Casio u Subbeernom centru, kao i Šajzerbiterlemon, Turisti i mađarski bend The Bluebay Foxes u Elektropioniru. Iste večeri, u Spratu će nastupiti Draga Mrvoš, Tankman i Anne Marie, dok će u Knapu biti D r a m, S.T.R.A.H. i mađarski Skeemers koje predstavlja radio Beograd 202.

U petak, 4. oktobra, u Božidarcu će nastupiti Marčelo sa Napetim kvintetom, a u Domu omladine Ana and The Changes, kao i rumunski sastav Byron. Istog dana, poslednjeg na ovogodišnjem festivalu, u Elektropioniru će nastupiti Glib, Moussaka, Ljubičice i hrvatski bend Porto Morto, u Spratu će biti Ivan Jegdić, Željko Markuš- Pacifik i Dimitrije Dimitrijević, dok su Rampa, Olivera Popović, Paper Animals i Ksenija Kuljača u Knapu.

Prepoznatljiv deo međunarodnog festivala nezavisne muzike i umetnosti je i Indirekt konferencija, koja je besplatna i biće održana u Beogradskom marketu. Pored domaćih porfesionalaca, predstaviće se i gosti iz zemalja regiona, kao i iz Nemačke, Belgije i Austrije. Između ostalih, poseban program je kreiran u saradnji sa sajtom BalkanRock, koji će imati radionice i Superstar session na kojem će gostovati Srđan Gojković Gile iz Električnog orgazma, Momčilo Bajagić Bajaga i Jovan Matić iz Del arno benda.

Indirekt Showcase Belgrade je prvi „showcase“ muzički festival u Srbiji, na kome buking agenti, organizatori festivala, producenti, izdavači i drugi profesionalci muzičke industrije, kao i ljubitelji muzike, mogu otkriti novu muziku i mlade i sveže izvođače iz Evrope. Organizator Indirekta je po 5 put Ammonite Records uz podršku Long Play izdavačke kuće.